LH :คาดกำไรหลักปี 59-60 กลับมาสดใสแนะนำซื้อเป้า 10.30 บาท ชู upside 20%
LH คาดกำไรหลักในงวดปี 59 และ 60 จะกลับมาสดใส นั่นคือคาดว่าจะมีการเติบโตเทียบกับช่วงเดียวกันของปีก่อนเป็น 22% และ 18% ตามลำดับ เพราะมีโปรแกรมการโอนคอนโดมิเนียมเป็นจำนวนมาก ถือว่าอัตราการเติบโตกำไรปี 59 โดดเด่นที่สุดในอุตสาหกรรมเฉพาะหลักทรัพย์ที่ฝ่ายวิจัยฯทำการวิเคราะห์อยู่ กำหนดราคาพื้นฐานเป็น 10.30 บาท ซึ่งประเมินด้วยวิธี SOTP ราคาปิดยังเสนอส่วนเพิ่มได้อีก 20% ส่วนคาดการณ์อัตราผลตอบแทนปันผลปี 59 อยู่ในเกณฑ์ดีเป็น 5.3%
22 ม.ค. 2559

บล.ดีบีเอสฯ ระบุในบทวิเคราะห์วันนี้ (22 ม.ค.) ว่า บริษัทแลนด์แอนด์เฮ้าส์ จำกัด (มหาชน) หรือ LH ประเมินอสังหาฯปีนี้ทรงตัว ทั้งยูนิต-การโอน เหตุกำลังซื้อชะลอตัว ไร้สัญญาณเศรษฐกิจฟื้น วางงบลงทุน 1.4 หมื่นล้าน ซื้อที่ดินพัฒนาโครงการเพื่อขายและเช่า ทั้งโรงแรมและศูนย์การค้า เล็งเปิดตัว 14 โครงการ มูลค่า 2.35 หมื่นล้านบาท แบ่งเป็นกรุงเทพฯและปริมณฑล 9 โครงการ ต่างจังหวัด 5 โครงการ เน้นตลาดกลาง-บน ราคา 5-10 ล้านบาท ขึ้นไป และเพิ่มสัดส่วนตลาดบนมากขึ้น 50-100 ล้านบาท เนื่องจากตลาดล่างได้รับผลกระทบเศรษฐกิจ
บริษัทตั้งเป้ายอดขายปีนี้ 2.8 หมื่นล้านบาท เพิ่มขึ้น 13.4% จากปี 58 มียอดขาย 2.47 หมื่นล้านบาท ส่วนเป้ารายได้ปีนี้ใกล้เคียงปีก่อน ยอด Backlog เป็น 2 หมื่นล้านบาท รับรู้ปีนี้ได้ 6-7 พันล้านบาท ด้านอัตราปฏิเสธสินเชื่อ (rejection rate) ของอุตสาหกรรมเป็น 30% ขณะที่ของบริษัทน้อยกว่าเป็น 15-20%
ผลกระทบ: การคาดการณ์ของ LH ถือว่ามีน้ำหนัก เพราะเป็นหนึ่งในผู้นำอสังหาฯไทย ที่บริหารงานด้วยความอนุรักษ์นิยมมาอย่างต่อเนื่อง ในประเด็นที่ว่าภาวะอุตสาหกรรมปีนี้อยู่ในภาวะทรงตัว เห็นว่าเป็นการบ่งชี้ว่าจะมีข้อดีคือ เป็นหลักทรัพย์หมวดหลักที่มีปัจจัยลบน้อยกว่า กลุ่มพลังงานและธนาคารพาณิชย์ในปีนี้ อีกทั้งราคาหุ้นปรับลงมามาก P/E เฉลี่ยปี 59 ปัจจุบันเป็น 8 เท่า และ 7.4 เท่า หากไม่นับ LH ด้านอัตราผลตอบแทนเงินปันผลเฉลี่ยปี 59 ก็อยู่ในเกณฑ์ที่ดีคือ 4.7% เราจึงคาดว่าหากภาวะตลาดหุ้นกลับมายืนได้ ก็น่าจะเห็นภาพหมวดอสังหาฯกลับมาฟื้นตัว
คำแนะนำ: ซื้อ แม้คาดการณ์กำไรหลักตลอดปี 58 จะลดลงถึง 20% เทียบช่วงเดียวกันของปีก่อน แต่ไตรมาส 4/58 ที่ผ่านมามีสิ่งที่ดีคือ มีการขายสินทรัพย์ในส่วนโรงแรมที่ศูนย์การค้า เทอร์มินัล 21 เข้าสู่กอง REIT ประมาณ ธ.ค.58 ช่วยเสริมกำไรสุทธิปี 58 
อย่างไรก็ตามคาดว่ากำไรหลักในงวดปี 59 และ 60 จะกลับมาสดใส นั่นคือคาดว่าจะมีการเติบโตเทียบกับช่วงเดียวกันของปีก่อนเป็น 22% และ 18% ตามลำดับ เพราะมีโปรแกรมการโอนคอนโดมิเนียมเป็นจำนวนมาก ถือว่าอัตราการเติบโตกำไรปี 59 โดดเด่นที่สุดในอุตสาหกรรมเฉพาะหลักทรัพย์ที่ฝ่ายวิจัยฯทำการวิเคราะห์อยู่ กำหนดราคาพื้นฐานเป็น 10.30 บาท ซึ่งประเมินด้วยวิธี SOTP ราคาปิดยังเสนอส่วนเพิ่มได้อีก 20% ส่วนคาดการณ์อัตราผลตอบแทนปันผลปี 59 อยู่ในเกณฑ์ดีเป็น 5.3%